lietuvos respublikos krašto apsaugos
ministras

ĮSAKYMAS

DĖL KRAŠTO APSAUGOS SISTEMOS CIVILIO STATUTINIO VALSTYBĖS tarnautojO PERKĖLIMO TARNYBINIO KAITUMO BŪDU Į KITAS CIVILIO STATUTINIO valstybės tarnautojO PAREIGAS TAISYKLIŲ PATVIRTINIMO

2015 m. vasario 3 d. Nr. V-109

Vilnius

Vadovaudamasis Lietuvos Respublikos civilinės krašto apsaugos tarnybos statuto 15 straipsnio 3 dalimi,

t v i r t i n u Krašto apsaugos sistemos civilio statutinio valstybės tarnautojo perkėlimo tarnybinio kaitumo būdu į kitas civilio statutinio valstybės tarnautojo pareigas taisykles (pridedama).

Krašto apsaugos ministras	Juozas Olekas

Patvirtinta

Lietuvos Respublikos krašto apsaugos
ministro 2015 m. vasario 3 d.

įsakymu Nr. V-109

krašto apsaugos sistemos CIVILIO STATUTINIO VALSTYBĖS tarnautojO PERKĖLIMO TARNYBINIO KAITUMO BŪDU Į KITAS CIVILIO STATUTINIO valstybės tarnautojO PAREIGAS TAISYKLĖS

I SKYRIUS

BENDROSIOS NUOSTATOS

1. Krašto apsaugos sistemos civilio statutinio valstybės tarnautojo perkėlimo tarnybinio kaitumo būdu į kitas civilio statutinio valstybės tarnautojo pareigas taisyklės (toliau – Taisyklės) reglamentuoja civilių statutinių valstybės tarnautojų (toliau – statutinis tarnautojas) perkėlimą į kitas tos pačios ar žemesnės kategorijos laisvas civilinės krašto apsaugos tarnybos pareigas (toliau – kitos pareigos) toje pačioje ar kitoje krašto apsaugos sistemos (toliau – KAS) institucijoje jų pačių prašymu.

2. Statutinis tarnautojas jo paties prašymu gali būti perkeltas į kitas pareigas tarnybinio kaitumo būdu, jeigu jis atitinka pareigų, į kurias siekia būti perkeltas, pareigybės aprašyme nustatytus specialiuosius reikalavimus.

3. Informaciją apie laisvas statutinio tarnautojo pareigas, į kurias tarnybinio kaitumo būdu siekiama perkelti statutinį tarnautoją, į pareigas skiriantis asmuo gali skelbti Krašto apsaugos ministerijos intraneto svetainėje.

II SKYRIUS

STATUTINIO TARNAUTOJO PERKĖLIMAS Į KITAS PAREIGAS TOJE PAČIOJE KAS INSTITUCIJOJE

4. Statutinis tarnautojas, siekiantis būti perkeltas į kitas pareigas toje pačioje KAS institucijoje, prašymą perkelti į kitas pareigas pateikia į pareigas skiriančiam asmeniui.

5. Statutinį tarnautoją į pareigas skiriantis asmuo sprendimą dėl statutinio tarnautojo perkėlimo ar neperkėlimo į kitas pareigas priima ir apie priimtą sprendimą raštu, elektroniniu paštu arba žodžiu informuoja šį prašymą pateikusį statutinį tarnautoją ne vėliau kaip per 7 kalendorines dienas nuo šių Taisyklių 4 punkte nurodyto prašymo gavimo, išskyrus šių Taisyklių 6 punkte nurodytą atvejį.

6. Jeigu kitų pareigų, į kurias siekia būti perkeltas statutinis tarnautojas, pareigybės aprašyme nustatytas specialus reikalavimas atitikti teisės aktuose nustatytus reikalavimus, būtinus išduodant asmens patikimumo pažymėjimą arba leidimą dirbti ar susipažinti su įslaptinta informacija, statutinį tarnautoją į pareigas skiriantis asmuo per 3 darbo dienas nuo šių Taisyklių 4 punkte nurodyto prašymo gavimo pradeda teisės aktuose nustatytą asmens tikrinimo procedūrą, būtiną išduodant asmens patikimumo pažymėjimą arba leidimą dirbti ar susipažinti su įslaptinta informacija, ir kreipiasi į kompetentingą valstybės instituciją prašydamas išvados, ar statutiniam tarnautojui gali būti išduotas asmens patikimumo pažymėjimas arba leidimas dirbti ar susipažinti su įslaptinta informacija. Statutinį tarnautoją į pareigas skiriantis asmuo, gavęs kompetentingos valstybės institucijos išvadą, kad statutiniam tarnautojui gali būti išduotas asmens patikimumo pažymėjimas arba leidimas dirbti ar susipažinti su įslaptinta informacija, per 7 kalendorines dienas nuo kompetentingos valstybės institucijos išvados gavimo priima šių Taisyklių 5 punkte nurodytą sprendimą ir raštu, elektroniniu paštu arba žodžiu informuoja šių Taisyklių 4 punkte nurodytą prašymą pateikusį statutinį tarnautoją.

Gavęs kompetentingos valstybės institucijos išvadą, kad statutiniam tarnautojui negali būti išduotas asmens patikimumo pažymėjimas arba leidimas dirbti ar susipažinti su įslaptinta informacija, statutinį tarnautoją į pareigas skiriantis asmuo nedelsdamas priima sprendimą netenkinti šių Taisyklių 4 punkte nurodyto prašymo ir raštu, elektroniniu paštu arba žodžiu informuoja prašymą pateikusį statutinį tarnautoją.

III SKYRIUS

STATUTINIO TARNAUTOJO PERKĖLIMAS Į KITAS PAREIGAS KITOJE KAS INSTITUCIJOJE

7. Statutinis tarnautojas, siekiantis būti perkeltas į kitas pareigas kitoje KAS institucijoje, prašymą jį perkelti pateikia KAS institucijoje, į kurią siekia būti perkeltas, statutinį tarnautoją į pareigas skiriančiam asmeniui.

8. KAS institucijoje, į kurią siekia būti perkeltas statutinis tarnautojas, statutinį tarnautoją į pareigas skiriantis asmuo, gavęs šių Taisyklių 7 punkte nurodytą statutinio tarnautojo prašymą, sprendimą dėl statutinio tarnautojo prašymo tenkinimo ar netenkinimo priima ir apie priimtą sprendimą raštu, elektroniniu paštu arba žodžiu informuoja šį prašymą pateikusį statutinį tarnautoją ne vėliau kaip per 7 kalendorines dienas nuo prašymo gavimo, išskyrus šių Taisyklių 13 punkte nustatytą atvejį. Jeigu KAS institucijoje, į kurią siekia būti perkeltas statutinis tarnautojas, statutinį tarnautoją į pareigas skiriantis asmuo priima sprendimą tenkinti statutinio tarnautojo prašymą, apie tai jis per šiame punkte nustatytą terminą raštu informuoja KAS institucijos, kurioje statutinis tarnautojas eina pareigas, statutinį tarnautoją į pareigas skiriantį asmenį.

9. KAS institucijoje, kurioje statutinis tarnautojas eina pareigas, statutinį tarnautoją į pareigas skiriantis asmuo priima sprendimą perkelti statutinį tarnautoją į kitas pareigas kitoje KAS institucijoje ne vėliau kaip per 7 kalendorines dienas nuo šių Taisyklių 8 punkte nurodyto pranešimo gavimo. Šiame sprendime nurodoma data, nuo kurios statutinis tarnautojas perkeliamas į kitas pareigas kitoje KAS institucijoje. Statutinis tarnautojas perkeliamas ne vėliau kaip per 14 kalendorinių dienų nuo sprendimo perkelti į kitas pareigas kitoje KAS institucijoje priėmimo, jeigu abiejų KAS institucijų statutinius tarnautojus į pareigas skiriantys asmenys nesusitaria kitaip.

10. KAS institucijoje, kurioje statutinis tarnautojas eina pareigas, statutinį tarnautoją į pareigas skiriantis asmuo ne vėliau kaip per 2 darbo dienas po sprendimo perkelti statutinį tarnautoją į kitas pareigas kitoje KAS institucijoje priėmimo pateikia šio sprendimo kopiją KAS institucijos, į kurią siekia būti perkeltas statutinis tarnautojas, statutinį tarnautoją į pareigas skiriančiam asmeniui.

11. KAS institucijoje, į kurią siekia būti perkeltas statutinis tarnautojas, statutinį tarnautoją į pareigas skiriantis asmuo, gavęs šių Taisyklių 9 punkte nurodyto sprendimo kopiją, priima sprendimą skirti statutinį tarnautoją į pareigas nuo šių Taisyklių 9 punkte nurodytame sprendime nustatytos datos.

12. Statutiniai tarnautojai nedelsiant informuojami raštu, elektroniniu paštu arba žodžiu apie šių Taisyklių 9 ir 11 punktuose nurodytus sprendimus.

13. Jeigu statutinio tarnautojo pareigybės aprašyme nustatytas specialus reikalavimas atitikti teisės aktuose nustatytus reikalavimus, būtinus išduodant asmens patikimumo pažymėjimą arba leidimą dirbti ar susipažinti su įslaptinta informacija, KAS institucijoje, į kurią tarnybinio kaitumo būdu siekia būti perkeltas statutinis tarnautojas, statutinį tarnautoją į pareigas skiriantis asmuo per 3 darbo dienas nuo šių Taisyklių 7 punkte nurodyto prašymo gavimo pradeda teisės aktuose nustatytą asmens tikrinimo procedūrą, būtiną išduodant asmens patikimumo pažymėjimą arba leidimą dirbti ar susipažinti su įslaptinta informacija, ir kreipiasi į kompetentingą valstybės instituciją prašydamas išvados, ar statutiniam tarnautojui gali būti išduotas asmens patikimumo pažymėjimas arba leidimas dirbti ar susipažinti su įslaptinta informacija.

KAS institucijoje, į kurią siekia būti perkeltas statutinis tarnautojas, statutinį tarnautoją į pareigas skiriantis asmuo, gavęs kompetentingos valstybės institucijos išvadą, kad statutiniam tarnautojui gali būti išduotas asmens patikimumo pažymėjimas arba leidimas dirbti ar susipažinti su įslaptinta informacija, per 7 kalendorines dienas nuo kompetentingos valstybės institucijos išvados gavimo priima šių Taisyklių 8 punkte nurodytą sprendimą ir raštu, elektroniniu paštu arba žodžiu informuoja šių Taisyklių 7 punkte nurodytą prašymą pateikusį statutinį tarnautoją.

Gavęs kompetentingos valstybės institucijos išvadą, kad statutiniam tarnautojui negali būti išduotas asmens patikimumo pažymėjimas arba leidimas dirbti ar susipažinti su įslaptinta informacija, statutinį tarnautoją į pareigas skiriantis asmuo nedelsdamas priima sprendimą netenkinti šių Taisyklių 7 punkte nurodyto prašymo ir raštu, elektroniniu paštu arba žodžiu informuoja prašymą pateikusį statutinį tarnautoją.

IV SKYRIUS

BAIGIAMOSIOS NUOSTATOS

14. Statutiniai tarnautojai šių Taisyklių 4 ir 7 punktuose nurodytuose prašymuose nurodo pareigas, į kurias siekia būti perkelti tarnybinio kaitumo būdu, einamas pareigas, turimą kvalifikacinę kategoriją ir tarnybos Lietuvos valstybei stažą. Prie šių prašymų pridedamos dokumentų, būtinų patvirtinti, kad statutinis tarnautojas atitinka pareigybės, į kurią siekia būti perkeltas, aprašyme nustatytus specialiuosius reikalavimus, kopijos.

15. Statutiniai tarnautojai turi teisę atšaukti šių Taisyklių 4 ir 7 punktuose nurodytus prašymus ne vėliau kaip per 3 kalendorines dienas nuo jų pateikimo.

––––––––––––––––